KIRJALLINEN KYSYMYS E-2039/01

esittäjä(t): Freddy Blak (GUE/NGL) komissiolle

(13. heinäkuuta 2001)

Aihe: Avoliitossa elävien EU:n henkilöstöön kuuluvien oikeudet

EU:n henkilöstöön kuuluvien joukossa on ryhmiä, joita syrjitään jatkuvasti. Heteroseksuaalisen avioliiton ulkopuolella elävä EU:n henkilöstöön kuuluva jää vaille useita lisäetuja. Niin on myös silloin, jos henkilö on elänyt useita vuosia avoliitossa tai rekisteröidyssä suhteessa.

Osa EU:n toimielimistä on kuitenkin myöntynyt siihen, että avoliitossa elävät voivat rekisteröidä suhteensa toimielimessä. Joissakin tapauksissa se on tarkoittanut sitä, että elämänkumppani on saanut oikeuden johonkin arkiseen etuuteen, kuten kielikurssiin.

Voisiko komissio vastata seuraaviin kysymyksiin:

1. Kuinka moni EU:n henkilöstöön kuuluva on rekisteröinyt suhteensa jossakin EU:n lukuisista toimielimistä?

2. Mitä oikeuksia EU:n toimielimet myöntävät tällaisille pareille?

3. Kuinka suuria kustannukset ovat?

4. Onko tullut ilmi väärinkäytöksiä?

Neil Kinnockin komission puolesta antama vastaus

(17. lokakuuta 2001)

1. Tällä hetkellä 148 Euroopan yhteisöjen virkamiestä tai muuta henkilöstön jäsentä on rekisteröinyt avopuolisonsa komissiossa. Komissiolla ei luonnollisestikaan ole tietoja muista EU:n toimielimistä

2. Komissio hyväksyi 9. heinäkuuta 1996 henkilöstöjärjestelyjä koskevan muistion, jossa tunnustetaan heteroseksuaalisten ja homoseksuaalisten kumppanien välinen avoliitto ja myönnetään avoliitossa eläville mahdollisuus päästä osallisiksi tietyistä hallinnollisista eduista.

Hyötyäkseen edellä mainituista eduista asianomaisen virkamiehen tai muun henkilöstön jäsenen on annettava valaehtoinen lausunto avoliitosta ja toimitettava todistavia asiakirjoja (erityisesti todistus asuinpaikasta) siitä, että he ovat eläneet avoliitossa vähintään kuuden kuukauden ajan. Tämän jälkeen komissio antaa todistuksen avoliitosta.

Todistus antaa asuinkumppanille pääsyn tiettyihin komission tiloihin, kuten ravintoloihin, kahviloihin, sosiaali- ja kulttuuritiloihin (Le Foyer) sekä henkilöstön kauppaan. Asuinkumppanilla on myös oikeus liittyä toimielimen perhekerhoihin sekä urheilu- ja vapaa-ajan toiminnan kerhoihin ja käyttää sosiaalityöntekijöiden palveluja joutuessaan vaikeuksiin. Hän saa myös osallistua kielikursseille paikkojen saatavuuden mukaan. Muut ehdokkaat asetetaan etusijalle, jos he ovat virkamiehiä. Virkamiehelle voidaan myöntää erityislomaa, jos hänen asuinkumppaninsa sairastuu vakavasti tai kuolee.

Nykyisten henkilöstösääntöjen mukaan ainoa suhde, joka voidaan tunnustaa taloudellisia ja sosiaalisia etuuksia varten, on heteroseksuaalinen avioliitto. Tämä tarkoittaa, että virkamiehen asuinkumppani ei ole oikeutettu esimerkiksi perhelisiin, vuosittaisten matkakulujen korvaukseen, sairasvakuutukseen tai leskeneläkkeeseen. Naimattomat heteroseksuaaliset tai homoseksuaaliset pariskunnat, joilla on lapsia huollettavana, ovat kuitenkin oikeutettuja kyseisistä lapsista myönnettäviin perhelisiin.

Naimisissa olevien ja naimattomien pariskuntien välille tehty ero poistuu vain, jos hyväksytään, että samat etuudet kuuluvat muissakin pysyvissä parisuhteissa kuin avioliitossa eläville henkilöille.

Valkoisessa kirjassa komission uudistamisesta(1), joka julkaistiin 1. maaliskuuta 2000, todetaan, että avioliiton lisäksi muiden pysyvien parisuhteiden tunnustamisehdot määritellään (osa II, toimet 51 ja 53).

Käynnissä olevan hallintouudistusstrategian osana tehdään tutkimus näistä asioista, jotta voitaisiin löytää oikeudellisesti hyväksyttävissä olevia ja toimivia järjestelyjä, jotka estäisivät sellaisten virkamiesten syrjinnän, jotka eivät voi oikeudellisista syistä mennä naimisiin, ja vahvistaisivat tällaiseen kumppanuuteen liittyvät oikeudet ja velvollisuudet.

3. Vastauksessa 2 mainittujen etuuksien taloudellisia vaikutuksia ei ole laskettu sillä tavoin, että tietoja voitaisiin antaa arvoisan parlamentin jäsenen pyytämässä muodossa. On kuitenkin selvää, että tietyistä etuuksista ei luonteensa vuoksi aiheudu kustannuksia, kun taas joistakin, kuten kielikursseista ja erityislomista, aiheutuu epäsuoria mutta silti vähäisiä kustannuksia.

4. Komissiolla ei ole tiedossaan ainoatakaan sellaista tapausta, että etuuksia olisi käytetty väärin nykyisen järjestelyn aikana. Jos tällaisia tapauksia ilmenee, niitä käsitellään henkilöstösääntöjen määräysten mukaisesti ja noudattaen hyvän hallintotavan periaatteita.

(1) KOM(2000) 200.